
PARLAMENTUL ROMÂNIEI

CAMERA DEPUTAŢILOR

	Comisia pentru buget,

finanţe și bănci
    
	                          Bucureşti, 19.02.2014
                          Nr. 4c-2/808
                          PL-x 682/2013




BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, RAPORTUL asupra propunerii legislative pentru modificarea Legii nr.82/1991-Legea contabilității, trimis spre dezbatere în fond, cu adresa nr. PL-x 682 din 23 decembrie 2013, înregistrată sub nr. 4c-2/808 din 23 decembrie 2013, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE
        Gheorghe Dragomir

RAPORT 
asupra propunerii legislative pentru modificarea Legii nr.82/1991-Legea contabilității
În conformitate cu prevederile art. 95 din Regulamentul Camerei Deputaţilor, republicat, Comisia pentru buget finanțe și bănci a fost sesizată spre dezbatere în fond cu propunerea legislativă pentru modificarea Legii nr.82/1991-Legea contabilității, trimis cu adresa nr. PL-x 682 din 23 decembrie 2013, înregistrată sub nr. 4c-2/808 din 23 decembrie 2013.
Conform prevederilor art. 75 alin. (1) din Constituţia României, republicată, şi ale art.92 alin. (9) din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa din 17 decembrie 2013. 

La întocmirea prezentului raport s-au avut în vedere  avizul favorabil al Consiliului Legislativ și punctul de vedere negativ al Guvernului. 
Propunerea legislativă are ca obiect de reglementare modificarea art. 10 alin. (1) din Legea contabilităţii nr. 82/1991, republicată, cu modificările şi completările ulterioare, în sensul introducerii unei divizări a răspunderii pentru organizarea şi conducerea contabilităţii între administrator şi contabil/compartimentul de contabilitate. Astfel, cel dintâi răspunde numai pentru furnizarea datelor, iar cel de-al doilea pentru prelucrarea datelor.
 În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat propunerea legislativă menţionată mai sus, în şedinţa din 18 februarie 2014.
Din totalul de 32 de membri ai Comisiei pentru buget, finanţe şi bănci au fost prezenţi la dezbateri 28 deputaţi.
La dezbaterea acestei propuneri legislative a fost prezent, în calitate de invitat, domnul Dan Manolescu – secretar de stat la Ministerul Finanţelor Publice.
În urma examinării inițiativei legislative şi a opiniilor exprimate, membrii Comisiei au hotărât,cu majoritate de voturi, să înainteze plenului Camerei Deputaților un raport de respingere, deoarece propunerea legislativă contravine prevederilor Directivei 2006/46/CE a Parlamentului European şi a Consiliului din 14 iunie 2006, potrivit cărora membrii organelor de administraţie, de conducere şi supraveghere ale persoanelor juridice sunt responsabili în mod colectiv pentru întocmirea şi publicarea situaţiilor financiare anuale şi a raportului administratorilor. Totodată, conform prevederilor legale în vigoare condiţiile răspunderii administratorului/contabilului sunt clar determinate, răspunderea decurgând din nerespectarea obligaţiilor legale.
În raport cu obiectul şi conţinutul său, propunerea legislativă face parte din categoria legilor ordinare.
                       PREŞEDINTE                                                       SECRETAR                     

                Gheorghe DRAGOMIR                                       Mihai-Aurel DONŢU
Consilier parlamentar

Daniel Mărăcineanu

